REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/110-24

22. septembar 2024. godine

B e o g r a d

ZAPISNIK

10. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 22. SEPTEMBRA 2024. GODINE

Sednica je počela u 16,00 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica Martać, Svetlana Milijić, Nikola Radosavljević, Živan Bajić, Nenad Krstić, Dušan Bajatović, Akoš Ujhelji, Zagorka Aleksić, Branko Pavlović, Dušan Nikezić, Peđa Mitrović i Nenad Mitrović.

Sednici su prisustvovali zamenici članova Odbora: Goran Nikolić (zamenik Tijane Davidovac), Ilo Mihajlovski (zamenik Dragana M. Markovića) i Srđan Milivojević (zamenik Nenada Mitrovića).

Sednici nije prisustvovao član Odbora Miroslav Aleksić, niti njegov zamenik.

Sednici je prisustvovala i narodni poslanik Snežana Paunović, predsednik i izvestilac Odbora za privredu, regionalni razvoj, trgovinu, turizam i energetiku, koji je razmatrao Predlog zakona o izmenama i dopunama Zakona o budžetu Republike Srbije za 2024. godinu.

Sednici su prisustvovali predstavnici Ministarstva finansija: Siniša Mali, ministar finansija,Slavica Savičić, Ana Tripović i Saša Stevanović, državni sekretari, Milica Jovanović, Verica Ignjatović i Darko Komnenić, pomoćnici ministra,Ana Jović, savetnik u Kabinetu ministra, Milesa Marjanović, načelnik u Sektoru budžeta, Tatjana Stanić, iz Sektora za carinski sistem i politiku; predstavnik RFZO-a Svetlana Tadin; predstavnici Narodne banke Srbije: Ana Ivković i Nikola Dragašević, viceguverneri, Darko Stamenković, generalni direktor Sektora za kontrolu poslovanja banaka i Savo Jakovljević, generalni direktor Sektora za ekonomska istraživanje i statistiku; predstavnici Fiskalnog saveta: Blagoje Paunović, predsednik, Nikola Altiparmakov i Bojan Dimitrijević, članovi, i Danko Brčerević, glavni ekonomista.

Na predlog predsednika, Odbor je, većinom glasova (12 glasova za), utvrdio sledeći:

D n e v n i r e d:

1. Razmatranje Predloga zakona o izmenama i dopunama Zakona o budžetu Republike Srbije za 2024. godinu, sa Predlogom odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2024. godinu, Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2024. godinu, Predlogom odluke o davanju saglasnosti na Odluku o izmenama i dopunama Finansijskog plana Fonda za socijalno osiguranje vojnih osiguranika za 2024. godinu i Predlogom odluke o davanju saglasnosti na Odluku o izmenama Finansijskog plana Nacionalne službe za zapošljavanje za 2024. godinu, koji je podnela Vlada (broj 400-2183/24 od 19. septembra 2024. godine), u načelu;

2. Razmatranje Predloga zakona o potvrđivanju Aneksa 2 Sporazuma između Vlade Republike Srbije i Vlade Republike Francuske o saradnji u oblasti sprovođenja prioritetnih projekata u Republici Srbiji, koji je podnela Vlada (broj 011-1750/24 od 18. jula 2024. godine);

3. Razmatranje Predloga zakona o potvrđivanju Odluke broj 1/2023 Zajedničkog komiteta Regionalne Konvencije o pan-evro-mediteranskim preferencijalnim pravilima o poreklu od 7. decembra 2023. godine o izmenama i dopunama Regionalne Konvencije o pan-evro-mediteranskim preferencijalnim pravilima o poreklu, koji je podnela Vlada (broj 011-1752/24 od 18. jula 2024. godine);

4. Razmatranje Predloga zakona o potvrđivanju Ugovora o garanciji (Projekat ugradnje pametnih brojila u Srbiji) između Republike Srbije i Evropske investicione banke, koji je podnela Vlada (broj 011-1814/24 od 25. jula 2024. godine);

5. Razmatranje Predloga zakona o potvrđivanju Ugovora o zajmu Obnovljivi izvori energije u sistemima daljinskog grejanja u Srbiji između Republike Srbije i Evropske banke za obnovu i razvoj, Operativni broj 53021, koji je podnela Vlada (broj 011-1862/24 od 1. avgusta 2024. godine);

6. Razmatranje Predloga zakona o potvrđivanju SACE Ugovora o kreditnom aranžmanu u iznosu do 200.000.000 evra, između Republike Srbije koju zastupa Vlada Republike Srbije, postupajući preko Ministarstva finansija kao Zajmoprimca i Deutsche Bank S.P.A. i Societe Generale kao Ovlašćenih vodećih aranžera, Societe Generale kao Dokumentacione banke, finansijskih institucija navedenih u Delu D Priloga I kao Prvobitnih zajmodavaca, Deutsche Bank AG London Branch kao Agenta i Deutsche Bank S.P.A. kao SACE Agenta, koji je podnela Vlada (broj 011-2133/24 od 13. septembra 2024. godine);

7. Razmatranje Predloga zakona o potvrđivanju Sporazuma o zajmu (Drugi projekat unapređenja zemljišne administracije u Srbiji) između Republike Srbije i Međunarodne banke za obnovu i razvoj, koji je podnela Vlada (broj 011-2135/24 od 13. septembra 2024. godine);

8. Razmatranje Predloga zakona o potvrđivanju Sporazuma o zajmu (Projekat prevencije i kontrole nezaraznih bolesti u Republici Srbiji) između Republike Srbije i Međunarodne banke za obnovu i razvoj, koji je podnela Vlada (broj 011-2136/24 od 13. septembra 2024. godine);

9. Donošenje odluke o obrazovanju Radne grupe za utvrđivanje ispunjenosti uslova u postupku predlaganja kandidata za izbor predsednika Komisije za kontrolu državne pomoći.

Odbor je, većinom glasova (10 glasova za, tri glasa protiv), odlučio da, u skladu sa članom 76. Poslovnika, obavi zajednički, načelni i jedinstveni pretres o tačkama 1. do 38. dnevnog reda, s tim što će se o svakoj tački dnevnog reda Odbor izjašnjavati pojedinačno.

Pre prelaska na rad po utvrđenim tačkama dnevnog reda, predsednik Odbora je obavestio članove Odbora da su, u skladu sa članom 173. stav 2. Poslovnika Narodne skupštine, Odboru dostavljeni izveštaji odbora koji su razmatrali Predlog zakona izmenama i dopunama Zakona o budžetu za 2024. godinu:

- Izveštaj Odbora za poljoprivredu, šumarstvo i vodoprivredu, koji je odlučio da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o izmenama i dopunama Zakona o budžetu Republike Srbije za 2024. godinu, Razdeo 24 - Ministarstvo poljoprivrede, šumarstva i vodoprivrede.

- Izveštaj Odbora za privredu, regionalni razvoj, trgovinu, turizam i energetiku, koji je odlučio da predloži Odboru za finansije, republički budžet i kontrolu trošenja javnih sredstava da prihvati Predlog zakona o izmenama i dopunama Zakona budžetu Republike Srbije za 2024. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike, Razdeo 32 – Ministarstvo unutrašnje i spoljne trgovine i Razdeo 62 - Ministarstvo turizma i omladine, u načelu.

Predsednik Odbora je takođe podsetio prisutne da je Fiskalni savet dostavio Odboru Ocenu Predloga zakona o izmenama i dopunama Zakona o budžetu Republike Srbije za 2024. godinu.

**ZAJEDNIČKI NAČELNI I JEDINSTVENI PRETRES 1. DO 8. TAČKE DNEVNOG REDA**

Predlog zakona o izmenama i dopunama Zakona o budžetu Republike Srbije za 2024. godinu predstavio je Siniša Mali, ministar finansija. Istakao je da je osnov za pripremu rebalansa budžeta za ovu godinu bila ekonomska situacija i program Srbija 2027 i Ekspo, što će biti i osnov za pripremu budžeta za 2025. godinu.

Ministar je naveo da je stopa rasta BDP-a u prvih šest meseci pokazala da je Srbija druga najbrže rastuća zemlja u Evropi sa 4,3% BDP-a, kao i da je cilj da se taj rast ubrza kako bi se ubrzao kvalitet životnog standarda i kvalitet infrastrukture u Srbiji. Takođe je ukazao na to da u prvih šest meseci industrijska proizvodnja raste 2,5%, kao i da je stopa zaposlenosti 51,4 %.

Podsetio je na podatak da je na sednici Socijalno-ekonomskog saveta doneta odluka da se povećava minimalna zarada od 1. januara naredne godine za 13,7 % i da se podiže neoporezivi deo dohotka, što je važno za poslodavce kako bi i dalje nastavili sa zapošljavanjem radnika. Izdvojio je podatak da je Ministarstvo poljoprivrede ovim rebalansom dobilo najviše novca.

Ministar je obrazložio i ostale predloge zakona, odnosno ratifikacije sporazuma koje se nalaze na dnevnom redu sednice.

O Predlogu zakona o izmenama i dopunama Zakona o budžetu Republike Srbije za 2024. godinu govorila je i Ana Ivković, viceguverner NBS, istakavši da se vidi čvrsta opredeljenost države ka očuvanju dobre fiskalne pozicije zemlje, na šta ukazuje namera da se očuva opadajuća putanja učešća javnog duga u BDP-u u srednjem roku, kao i da je ocena NBS da je makroekonomski okvir, na osnovu kojeg je pripremljen predlog ovog zakona, realistično projektovan.

Viceguverner je navela da su makroekonomske projekcije Ministarstva finansija i Narodne banke Srbije u celini usaglašene, odnosno da na isti način ocenjuju makroekonomske uslove u zemlji, kao i efekte mera ekonomske politike.

Istakla je da je važno to što rastu investicija doprinose i visoka i rastuća ulaganja države u saobraćajnu, komunalnu i energetsku infrastrukturu i da će rast investicija države, posebno u okviru programa Skok u budućnost, Srbija 2027, biti važan faktor ubrzanja privrednog rasta na stope od minimum 4 do 5 odsto godišnje u srednjem roku.

Predsednik Fiskalnog saveta Blagoje Paunović, iznoseći ocenu Fiskalnog saveta o Predlogu zakona o izmenama i dopunama Zakona o budžetu Republike Srbije, istakao je da rebalansom budžeta za ovu godinu nije ugrožena fiskalna i makroekonomska stabilnost države, i prihodi i rashodi su kredibilno finansirani, ali naglasio je da je to dovelo do povećanja fiskalnog deficita, čime se prekida jedna dobra praksa postepenog uravnoteženja budžeta i propušta se prilika da se više utiče na smanjenje javnog duga.

U diskusiji su učestvovali Nenad Mitrović, Dušan Nikezić, Goran Nikolić, Branko Pavlović, Predrag Marsenić, Nenad Krstić, Veroljub Arsić, Peđa Mitrović, Dušan Bajatović i Snežana Paunović, čija su izlaganja tonski snimana.

**1. tačka dnevnog reda – glasanje**

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je, većinom glasova (10 glasova za, četiri glasa protiv), odlučio da podnese

I Z V E Š T A J

I

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o budžetu Republike Srbije za 2024. godinu, sa Predlogom odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2024. godinu, Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2024. godinu, Predlogom odluke o davanju saglasnosti na Odluku o izmenama i dopunama Finansijskog plana Fonda za socijalno osiguranje vojnih osiguranika za 2024. godinu i Predlogom odluke o davanju saglasnosti na Odluku o izmenama Finansijskog plana Nacionalne službe za zapošljavanje za 2024. godinu, u načelu.

II

Odbor za finansije, republički budžet i kontrolu trošenja javnih sredstava, na osnovu člana 174. Poslovnika Narodne skupštine, razmotrio je izveštaje odbora Narodne skupštine koji su, u skladu sa članom 173. stav 1. Poslovnika Narodne skupštine, dostavljeni Odboru za finansije, republički budžet i kontrolu trošenja javnih sredstava, kao nadležnom odboru, i to:

- Izveštaj Odbora za poljoprivredu, šumarstvo i vodoprivredu, koji je odlučio nakon glasanja da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o izmenama i dopunama Zakona o budžetu Republike Srbije za 2024. godinu, Razdeo 24 - Ministarstvo poljoprivrede, šumarstva i vodoprivrede;

- Izveštaj Odbora za privredu, regionalni razvoj, trgovinu, turizam i energetiku, koji je većinom glasova odlučio da predloži Odboru za finansije, republički budžet i kontrolu trošenja javnih sredstava da prihvati Predlog zakona o izmenama i dopunama Zakona budžetu Republike Srbije za 2024. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike, Razdeo 32 – Ministarstvo unutrašnje i spoljne trgovine i Razdeo 62 - Ministarstvo turizma i omladine, u načelu.

**2. tačka dnevnog reda – glasanje**

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je, većinom glasova (10 glasova za), odlučio da podnese

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Aneksa 2 Sporazuma između Vlade Republike Srbije i Vlade Republike Francuske o saradnji u oblasti sprovođenja prioritenih projekata u Republici Srbiji, koji je podnela Vlada.

**3. tačka dnevnog reda – glasanje**

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je, većinom glasova (10 glasova za), odlučio da podnese

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Odluke broj 1/2023 Zajedničkog komiteta Regionalne Konvencije o pan-evro-mediteranskim preferencijalnim pravilima o poreklu od 7. decembra 2023. godine o izmenama i dopunama Regionalne Konvencije o pan-evro-mediteranskim preferencijalnim pravilima o poreklu, koji je podnela Vlada.

**4. tačka dnevnog reda – glasanje**

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je, većinom glasova (10 glasova za, jedan glas protiv), odlučio da podnese

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Ugovora o garanciji (Projekat ugradnje pametnih brojila u Srbiji) između Republike Srbije i Evropske investicione banke, koji je podnela Vlada.

**5. tačka dnevnog reda – glasanje**

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je, većinom glasova (10 glasova za), odlučio da podnese

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Ugovora o zajmu Obnovljivi izvori energije u sistemima daljinskog grejanja u Srbiji između Republike Srbije i Evropske banke za obnovu i razvoj, Operativni broj 53021, koji je podnela Vlada.

**6. tačka dnevnog reda – glasanje**

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je, većinom glasova (10 glasova za, jedan glas protiv), odlučio da podnese

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju SACE Ugovora o kreditnom aranžmanu u iznosu do 200.000.000 evra, između Republike Srbije koju zastupa Vlada Republike Srbije, postupajući preko Ministarstva finansija kao Zajmoprimca i Deutsche Bank S.P.A. i Societe Generale kao Ovlašćenih vodećih aranžera, Societe Generale kao Dokumentacione banke, finansijskih institucija navedenih u Delu D Priloga 1 kao Prvobitnih zajmodavaca, Deutsche Bank AG London Branch kao Agenta i Deutsche Bank S.P.A. kao SACE Agenta, koji je podnela Vlada.

**7. tačka dnevnog reda – glasanje**

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je, većinom glasova (10 glasova za), odlučio da podnese

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o zajmu (Drugi projekat unapređenja zemljišne administracije u Srbiji) između Republike Srbije i Međunarodne banke za obnovu i razvoj, koji je podnela Vlada.

**8. tačka dnevnog reda – glasanje**

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je, većinom glasova (11 glasova za), odlučio da podnese

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o zajmu (Projekat prevencije i kontrole nezaraznih bolesti u Republici Srbiji) između Republike Srbije i Međunarodne banke za obnovu i razvoj, koji je podnela Vlada.

Za izvestioca Odbora po svim tačkama dnevnog reda na sednici Narodne skupštine određen je Veroljub Arsić, predsednik Odbora.

**DEVETA TAČKA DNEVNOG REDA: Donošenje odluke o obrazovanju Radne grupe za utvrđivanje ispunjenosti uslova u postupku predlaganja kandidata za izbor predsednika Komisije za kontrolu državne pomoći**

Veroljub Arsić, predsednik Odbora, podsetio je članove da je članom 27. stav 8. Zakona o Narodnoj skupštini i članom 44. stav 6. Poslovnika Narodne skupštine propisano da predsednik odbora, za razmatranje pojedinih pitanja iz svog delokruga i pripremu predloga o tim pitanjima, može da obrazuje posebnu radnu grupu, dok je članom 55. Poslovnika propisan delokrug rada Odbora za finansije, republički budžet i kontrolu trošenja javnih sredstava.

Predsednik Komisije za kontrolu državne pomoći, g. Vladimir Antonijević, 8. jula 2024. godine podneo je ostavku na funkciju predsednika Komisije. Zakonom o kontroli državne pomoći predviđeno je da predsednika i članove Saveta Komisije za kontrolu državne pomoći bira Narodna skupština na predlog Odbora za finansije, republički budžet i kontrolu trošenja javnih sredstava nakon sprovedenog javnog konkursa koji oglašava predsednik Narodne skupštine.

Predsednik Narodne skupštine je oglasila konkurs za izbor predsednika Komisije u „Službenom glasniku RS“, broj 63/24, dnevnom listu „Politika“, na internet stranici Narodne skupštine kao i na internet stranici Komisije za kontrolu državne pomoći, 26. jula 2024. godine, sa rokom od 30 dana za podnošenje prijava.

Predsednik Odbora je predložio, sledeći praksu koju je ovaj Odbor ustanovio prilikom prvog izbora Saveta Komisije, da Odbor odlukom obrazuje Radnu grupu u čijem sastavu bi bili članovi Odbora za finansije, republički budžet i kontrolu trošenja javnih sredstava, sa zadatkom da Radna grupa utvrdi ispunjenost uslova u postupku predlaganja kandidata za izbor predsednika Komisije za kontrolu državne pomoći. Radnoj grupi će u izvršenju ovog zadatka administrativno-stručnu i tehničku pomoć pružati zaposleni u službi Odbora. Radna grupa počinje sa radom danom donošenja odluke o njenom obrazovanju, a završava podnošenjem sveobuhvatnog izveštaja o svom radu Odboru. Takođe, Radna grupa je dužna da o pojedinačnim aktivnostima obaveštava Odbor i svoje predloge podnosi Odboru na usvajanje.

U diskusiji po ovoj tački dnevnog reda učestvovao je narodni poslanik Dušan Nikezić.

**9. tačka dnevnog reda – glasanje**

Na osnovu člana 27. st. 8. Zakona o Narodnoj skupštini („Službeni glasnik RS“, broj 9/10), člana 44. stav 6. a u vezi sa članom 55. Poslovnika Narodne skupštine („Službeni glasnik RS“, broj 20/12 - Prečišćen tekst), Odbor za finansije, republički budžet i kontrolu trošenja javnih sredstava je, jednoglasno (14 glasova za), doneo

**O D L U K U**

**o obrazovanju Radne grupe za utvrđivanje ispunjenosti uslova u postupku predlaganja kandidata za izbor predsednika Komisije za kontrolu državne pomoći**

1. OBRAZUJE SE Radna grupa za utvrđivanje ispunjenosti uslova u postupku predlaganja kandidata za izbor predsednika Komisije za kontrolu državne pomomći (u daljem tekstu: *Radna grupa*), u sledećem sastavu:

**Predsednik**:

**-** Živan Bajić

**Članovi**:

- Svetlana Milijić

- Nenad Krstić

- Peđa Mitrović

- Nenad Mitrović

2. Zadatak Radne grupe je da u postupku predlaganja kandidata za izbor predsednika Komisije za kontrolu državne pomoći (u daljem tekstu: Komisija), po javnom konkursu koji je objavljen u „Službenom glasniku RS“, dnevnom listu „Politika“ i na internet stranici Narodne skupštine Republike Srbije i Komisije za kontrolu državne pomoći, izvrši pregled prijava na javni konkurs i prateće dokumentacije radi provere i utvrđivanja ispunjenosti svih uslova navedenih u javnom konkursu.

3. Radnoj grupi će u sprovođenju zadatka iz tačke 2. ove odluke administrativno-stručnu i tehničku pomoć pružati zaposleni u službi Odbora.

4. Radna grupa počinje sa radom danom donošenja odluke a završava podnošenjem izveštaja o svom radu Odboru. Radna grupa je dužna da o svakoj pojedinačnoj aktivnosti obaveštava i svoje predloge podnosi Odboru na usvajanje.

5. Ova odluka stupa na snagu danom donošenja.

Sednica je završena u 18,50 časova.

Sednica je tonski snimana.

Sekretar PREDSEDNIK

Tijana Ignjatović Veroljub Arsić